Peking: megszakadtak a tárgyalások az atomválságról
Pekingben csütörtökön, a tervezettnél egy nappal korábban véget értek az amerikai-észak-koreai-kínai tárgyalások a phenjani kormány nukleáris programjáról. Colin Powell amerikai külügyminiszter szerint kétoldalú konzultációk az amerikai és kínai, illetve az észak-koreai és kínai felek között továbbra is lehetségesek.
A szerdán kezdődött háromoldalú tárgyalások az eredeti terv szerint péteken értek volna véget. Powell szerint az amerikai és a kínai fél pénteken esetleg még folytathatja a megbeszéléseket, s lehetségesnek nevezte, hogy kétoldalú konzultációk lesznek a kínai és az észak-koreai köldöttség között is. A külügyminiszter elítélte az észak-koreai fenyegetéseket, mondván, "a phenjani küldöttség téved, ha abban a hiszemben hagyja ott a tárgyalásokat, hogy harcias nyilatkozatai megfélemlíthetik az Egyesült Államokat vagy a térség államait", s utalt rá, hogy Washington nem zárja ki a katonai megoldás lehetőségét sem, ám George Bush amerikai elnök "bízik a diplomáciai megoldás lehetőségében". Powell szerint a tárgyalások során mindhárom fél "erősen" képviselte álláspontját.
A phenjani kormány csütörtökön felszólította az Egyesült Államokat, hogy "változtassa meg ellenséges magatartását", mivel ez a feltétele a háromoldalú tárgyalások sikerének. A KCNA észak-koreai hírügynökség felrótta Washingtonnak, hogy ellenőrzési és leszerelési követeléseivel csupán az Észak-Korea elleni háborút akarja igazolni. A hírügynökség a Phenjan által sürgetett észak-koreai-amerikai meg nem támadási szerződésre utalva hangsúlyozta, hogy az amerikai félnek a lényeges kérdések megoldására kellene törekednie. Az Egyesült Államok nem hajlandó ilyen szerződést kötni Észak-Koreával, de más módon adott esetben hajlandó garanciát adni Phenjannak.
Nukleáris kérdésekben Észak-Korea legutoljára 1994-ben az Európai Unióval egyezkedett; a tárgyalások akkor 19 hónapig tartottak - emlékeztet a BBC. (MTI)